Document ID: 32013D0470

DEĊIŻJONI TA’ IMPLIMENTAZZJONI TAL-KUMMISSJONI
tal-20 ta’ Settembru 2013
li temenda d-Deċiżjonijiet 2010/470/UE u 2010/472/UE fir-rigward tar-rekwiżiti tas-saħħa tal-annimali li huma marbuta għall-iscrapie għall-kummerċ fl-Unjoni u l-importazzjonijiet fl-Unjoni ta’ semen, ova u embrijuni ta’ annimali tal-ispeċi ovina u kaprina
(notifikata bid-dokument C(2013) 5917)
(Test b’relevanza għaż-ŻEE)
(2013/470/UE)
IL-KUMMISSJONI EWROPEA.
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/65/KEE tat-13 ta’ Lulju 1992 li tistipula rekwiżiti ta’ saħħa tal-annimali li jirregolaw il-kummerċ u l-importazzjonijiet fil-Komunità ta’ annimali, semen, ova u embrijuni mhux suġġetti għal rekwiżiti tas-saħħa tal-annimali stipulati f’regoli Komunitarji speċifiċi msemmija fl-Anness A(I) tad-Direttiva 90/425/KEE (1), u b’mod partikolari r-raba’ inċiż tal-Artikolu 11(2), it-tielet inċiż tal-Artikolu 11(3), l-Artikolu 17(2)(b), l-ewwel inċiż tal-Artikolu 18(1), u l-frażi introduttorja u l-punt (b) tal-Artikolu 19 tagħha,
Billi:
(1)
Id-Deċiżjoni tal-Kummissjoni 2010/470/UE (2) tistabbilixxi mudell taċ-ċertifikati tas-saħħa għall-kummerċ fl-Unjoni inter alia f’kunsinji ta’ semen u ta’ ova u embrijuni ta’ annimali tal-ispeċi ovina u kaprina. L-Annessi III u IV ta’ dik id-Deċiżjoni stabbilew il-mudelli ta’ ċertifikati ta’ saħħa rilevanti.
(2)
Id-Deċiżjoni tal-Kummissjoni 2010/472/UE (3) tistipula, fost l-oħrajn, rekwiżiti ta’ ċertifikazzjoni għall-importazzjoni fl-Unjoni ta’ kunsinji ta’ semen u ta’ ova u embrijuni ta’ annimali tal-ispeċi ovina u kaprina. Il-Parti 2 tal-Anness II u l-Parti 2 tal-Anness IV ta’ dik id-Deċiżjoni stabbilew il-mudelli ta’ ċertifikati ta’ saħħa rilevanti.
(3)
Ir-Regolament Nru 999/2001 tal-Parlament Ewropew u tal-Kunsill (4) jistabbilixxi r-regoli għall-prevenzjoni, il-kontroll u l-qerda ta’ enċefaopatiji spongiformi trażmissibili (TSEs) fl-annimali bovini, ovini u kaprini. Il-Kapitolu A tal-Anness VIII ta’ dak ir-Regolament jistabbilixxi l-kundizzjonijiet għall-kummerċ ta’ annimali ħajjin, ta’ semen u ta’ embrijuni fi ħdan l-Unjoni. Barra minn hekk, l-Anness IX għal dak ir-Regolament jistipula l-kundizzjonijiet dwar l-importazzjoni ta’ annimali ħajjin, embrijuni, ova u prodotti li joriġinaw mill-annimali lejn l-Unjoni.
(4)
Fid-dawl ta’ evidenza xjentifika ġdida, ir-Regolament (KE) Nru 999/2001 ġie emendat bir-Regolament tal-Kummissjoni (UE) Nru 630/2013 (5). L-emendi għar-Regolament (KE) Nru 999/2001 jneħħu l-biċċa l-kbira tar-restrizzjonijiet fir-rigward l-iscrapie atipika. Huma jkomplu wkoll jallineaw mal-istandards tal-Organizzazzjoni Dinjija għas-Saħħa tal-Annimali (OIE) ir-regoli li jirrigwardaw il-kummerċ ġewwa l-Unjoni u dwar l-importazzjonijiet ta’ annimali ovini u kaprini u semen u embrijuni tagħhom biex jirriflettu approċċ aktar strett fir-rigward tal-iscarpie klassika.
(5)
Il-mudelli taċ-ċertifikati tas-saħħa għall-kummerċ ġewwa l-Unjoni f’kunsinji ta’ semen u ta’ ova u embrijuni ta’ annimali tal-ispeċi ovina u kaprina stipulati fl-Annessi III u IV tad-Deċiżjoni 2010/470/UE u l-mudelli taċ-ċertifikati tas-saħħa għal importazzjonijiet fl-Unjoni ta’ kunsinji ta’ semen u ta’ ova u embrijuni ta’ annimali tal-ispeċi ovina u kaprina stabbiliti fl-Annessi II u IV għad-Deċiżjoni 2010/472/UE għandhom għalhekk jiġu emendati sabiex jirriflettu r-rekwiżiti stipulati fir-Regolament (KE) Nru 999/2001, kif emendat bir-Regolament (UE) Nru 630/2013.
(6)
Id-Deċiżjonijiet 2010/470/UE u 2010/472/UE għandhom għalhekk jiġu emendati skont dan.
(7)
Biex ikun evitat li l-kummerċ u l-importazzjoni fl-Unjoni ta’ kunsinji ta’ semen u ta’ ova u embrijuni ta’ annimali tal-ispeċi ovina u kaprina jiġu disturbati, għandu jkun awtorizzat l-użu ta’ ċertifikati tas-saħħa maħruġa b’konformità mad-Deċiżjoni 2010/470/UE u d-Deċiżjoni 2010/472/UE fil-verżjonijiet tagħhom qabel l-emendi introdotti b’din id-Deċiżjoni matul il-perjodu tranżitorju, suġġett għal ċerti kundizzjonijiet.
(8)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Annessi III u IV tad-Deċiżjoni 2010/470/UE huma emendati skont l-Anness I ta’ din id-Deċiżjoni.
Artikolu 2
L-Annessi II u IV tad-Deċiżjoni 2010/472/UE huma emendati skont l-Anness II ta’ din id-Deċiżjoni.
Artikolu 3
1. Għal perjodu tranżitorju sal-31 ta’ Diċembru 2014, l-Istati Membri għandhom jawtorizzaw il-kummerċ fi ħdan l-Unjoni ta’ kunsinni ta’:
(a)
semen ta’ annimali tal-ispeċijiet ovini u kaprini li nġabret, ġiet ipproċessata u nħażnet skont id-Direttiva 92/65/KEE sal-31 ta’ Diċembru 2013 u li huma akkumpanjati minn ċertifikat tas-saħħa maħruġ mhux aktar tard mill-31 ta’ Diċembru 2014 b’konformità mal-mudell taċ-ċertifikat tas-saħħa stabbilit fil-Parti A tal-Anness III għad-Deċiżjoni 2010/470/UE fil-verżjoni tagħha qabel l-emendi introdotti minn din id-Deċiżjoni.
(b)
ova u embrijuni ta’ annimali tal-ispeċijiet ovini u kaprini li nġabru, ġew ipproċessati u nħażnu skont id-Direttiva 92/65/KEE sal-31 ta’ Diċembru 2013 u li huma akkumpanjati minn ċertifikat tas-saħħa maħruġ mhux aktar tard mill-31 ta’ Diċembru 2014 b’konformità mal-mudell taċ-ċertifikat tas-saħħa stabbilit fil-Parti A tal-Anness IV għad-Deċiżjoni 2010/470/UE fil-verżjoni tagħha qabel l-emendi introdotti minn din id-Deċiżjoni.
2. Għal perjodu tranżitorju sat-31 ta’ Diċembru 2014, l-Istati Membri għandhom jawtorizzaw l-importazzjonijiet lejn l-Unjoni ta’ kunsinni ta’:
(a)
semen ta’ annimali tal-ispeċijiet ovini u kaprini li nġabret, ġiet ipproċessata u nħażnet skont id-Direttiva 92/65/KEE sal-31 ta’ Diċembru 2013 u li huma akkumpanjati minn ċertifikat tas-saħħa maħruġ mhux aktar tard mill-31 ta’ Diċembru 2014 b’konformità mal-mudell taċ-ċertifikat tas-saħħa stabbilit fit-Taqsima A tal-Parti 2 tal-Anness II għad-Deċiżjoni 2010/472/UE fil-verżjoni tagħha qabel l-emendi introdotti minn din id-Deċiżjoni.
(b)
ova u embrijuni ta’ annimali tal-ispeċijiet ovini u kaprini li nġabru, ġew ipproċessati u nħażnu skont id-Direttiva 92/65/KEE sal-31 ta’ Diċembru 2013 u li huma akkumpanjati minn ċertifikat tas-saħħa maħruġ mhux aktar tard mill-31 ta’ Diċembru 2014 b’konformità mal-mudell taċ-ċertifikat tas-saħħa stabbilit fil-Parti 2 tal-Anness IV għad-Deċiżjoni 2010/472/UE fil-verżjoni tagħha qabel l-emendi introdotti minn din id-Deċiżjoni.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, l-20 ta’ Settembru 2013.

Labels: 3
6